Grondboontjie (peanut) olie | Dion se gedagtes
Eerste vraag wat gewoonlik opkom met grondboontjie-olie is: wat van die mense wat allergies is daarvoor? Dis ‘n geldige vraag. Daar is hope mense wat allergies is – sal die seep hulle laat reageer? Is die seep veilig vir gebruikers? Is dit veilig vir ‘n familielid met ‘n neut-allergie?
Glo dit of nie, daar sal geen probleem wees as jy die regte tipe grondboontjie-olie gebruik nie. Mense wat allergies is daarvoor reageer op die proteïne in die neute. As die olie behoorlik gerafineer is, verwyder dit die proteïne daarin, en is dit dus veilig. So, as jy wel besluit het om grondboonthie-olie in daardie spesiale Kersfees-sepies te gebruik, maak net seker dat dit die gerafineerde varieteit is.
Hier is dan ook nou die knelpunt – hoe weet mens dat die olie behoorlik gerafineerd is, behalwe om blindweg te glo wat op die bottel gedruk is? Daar is eintlik geen definitiewe manier om 100% te weet nie, so ek sou voorstel – gebruik daardie heerlik geurige grondboontjie-olie in jou seep, maar merk duidelik op die “label” dat dit die olie bevat, dan los jy die besluit om die seep te gebruik in ander se hande.
Sover klink grondboontjie-olie meer negatief as positief, nê? Moenie dat dit jou afsit nie, die byvoeging van diè olie tot jou seep het wonderlike voordele. Dit gee ‘n heerlik romerige skuim af en voeg bogemiddelde kondisionerende eienskappe by teen ‘n relatief lae prys teenoor ander seepmaak-olies.
Grondboontjie-olie se eienskappe:
Skoonmakend – Sagkens/gemiddeld
Kondisionerend – Ja, bogemiddeld
Hardheid – Nee (sagte seep)
As jy nie grondboontjie-olie wil gebruik nie, kan”rice bran” olie feitlik presies dieselfde eienskappe aan jou seep oordra.
Die kenners stel voor dat diè olie in nie meer as ‘n 20% verhouding in jou mengsel voorkom nie. Persoonlik sou ek minder aanbeveel – ek praat uit praktiese ondervinding. Die olie is dun en is geneig om tydens verseping te skei van jou mengsel. Dit sleep gewoonlik van jou botaniese- of geurolies ook saam. Dit veroorsaak ‘n totale gemors met gietvorms en tafels vol olie. Die olie het ook nie ‘n lang raklewe nie – dit kan partykeer voor die seep gekuur is, oranje spikkels in jou seep veroorsaak en selfs begin galsterig raak (begin afgaan). Om dit te vermy, kan jy miskien so bietjie vit.E druppels by jou mengsel sit, maar om al hierdie sorge te vermy, stel ek voor dat jy grondboontjie-olie tot so 10% verhouding hou, vir veiligheid.